**Knut Swane** (født 7. mars 1951 i Risør) er en norsk maler. Han er mest kjent for sin nyekspresjonistiske kunst fra åttitallet, med akrylbilder malt i enkel stil med sterke farger og med elementer fra amerikansk popkunst og graffiti. I Norge deltok han to ganger på Høstutstillingen (1974 og 1978).

På åttitallet var nyekspresjonismen en toneangivende retning innenfor kunsten, og Swane er blitt beskrevet som den fremste blant nyekspresjonistene i Sverige. Han har bakgrunn fra Kunstakademiet i Stockholm (1977–1981), og etter endt utdanning bosatte han seg i Sverige. Kunsten hans ble svært godt mottatt av publikum, som elsket det naivistiske og enkle formspråket. Bildene solgte godt og verkene hans ble innkjøpt av blant annet Svensk Kulturråd, Museet for Moderna Konst i Stockholm samt Malmö museum. Han hadde også separatutstillinger i Stockholm, Amsterdam og New York.

I 1983 forlot han Stockholm og bosatte seg i New York. I denne perioden hadde han utstillinger i Oslo, Trondheim, Stockholm, Paris, Amsterdam og New York. Under dette toårige oppholdet, hadde han blant annet en separatutstilling i Eastman-Wahmendorf Gallery i New York. I 1985 flyttet han tilbake til Norge, og underviste noen år på Vestlandets Kunstakademi. Å komme tilbake til Norge beskrev han slik i 1989:

> Jeg har absorbert så mye, har vært påvirket av så mange, og har malt som moten bestemmer. Men jeg tror ikke at jeg vil gjøre det mer. En merker at en kommer fra en liten filleby på Sørlandet, det preger en, en bærer hele tiden på småbykomplekset. Jeg har tenkt mye gjennom dette, og prøver å se maleriet, se kunsthistorien på en mer naturlig måte. Jeg var lærer på Vestlandets kunstakademi i et par år, og opplevde hvordan studentene tror at de lager originale greier. Men med litt oversikt ser man hvor oppslukt de er i idealene. De ser det ikke selv. Jeg kjenner meg igjen.
> 
> 
> Gunvald Opstad: *Sørlandet og malerne*, Aschehoug forlag, (1991), s. 228 og 229.
> 
> 

Senere flyttet Knut Swane til Oslo, og gjennom nittitallet hadde han jevnlige utstillinger i norske byer. De senere år har han vært engasjert i ulike kunstoppdrag, blant annet under Hilmarfestivalen i Steinkjer i 2012 der han deltok under sitt motto *Alt kan males*. Å dekorere hverdagsting med maling, har vært et av hans varemerker i mange år. Det var også tilfellet under et prosjekt i Risør i 2011, der oppdraget var å dekorere benkene på torget i Risør, og på et av Risørs bysymboler, «Risørflekken».

I en artikkel i *Bergens Tidende* reflekteres det over kunsten, slik den artet seg på 1980-tallet. I Bergen kunstmuseum ble det i mars 2010 vist malerier fra denne tidsepoken, deriblant kunst av Knut Swane. Kunsthistoriker Hans-Jakob Brun uttalte følgende om åttitallskunsten:

> Dette var også tiåret da foto- og videokunsten gjorde sitt inntok i Norge. Kunstnerne la bak seg den politiske kampen fra 1970-tallet. Det var tid for eksperimentering med uttrykk og materiale. Alt var tillatt. Noen kunstnere var populære på 1980-tallet, men er helt borte nå, sier han og stopper foran et stort lerret malt av Knut Swane. Han var superstjerne, men et blaff. Men dette var helt på høyden med det som skjedde i Europa på samme tid, forklarer eksperten.
> 
> 
> Erlend Høyersten/Hans-Jakob Brun: «Trekker linjene fra 80-tallet» i *Bergens Tidende*, 21. mars 2010.
> 
>

Fotnoter
--------

**Type numrering**
1. ↑  Norsk kunstnerleksikon oppgir Kristiansand som fødested.

Referanser
----------

1. 1 2 3 4   Norsk kunstnerleksikon, nkl.snl.no, besøkt 5. desember 2016[Hentet fra Wikidata]
2. ↑   KulturNav, KulturNav-ID 6a341115-0aac-4f27-a290-a3dd6aa0354b, besøkt 9. oktober 2017[Hentet fra Wikidata]
3. ↑  Gunvald Opstad: *Sørlandet og malerne*, Aschehoug forlag, s. 228 og 229
4. ↑  «Knut Swane» i *Norsk kunstnerleksikon* (besøkt 22. april 2015)
5. ↑  Cathrine Hellesøy: «Swanes metode» i *Aftenposten,* 22. mai 2009, s. 12
6. ↑  Om Knut Swane på galleri maps hjemmesider Arkivert 19. desember 2015 hos Wayback Machine. (besøkt 22. april 2015)
7. ↑  Guri Hjulstad: «Fra folkelig dekor til lyd» av kunst i *Trønder-Avisa,* 10. november 2012, s. 18
8. ↑  Steinar Ryvind: «Risørkunstner tilbyr seg å male byens benker» i *Aust Agder Blad,* 24. mai 2011
9. ↑  Erlend Høyersten/Hans-Jakob Brun: «Trekker linjene fra 80-tallet» i *Bergens Tidende,* 21. mars 2010

|  |  |
| --- | --- |
| Oppslagsverk/autoritetsdata | Norsk kunstnerleksikon **·** BIBSYS **·** VIAF **·** ULAN **·** KulturNav
 |